ศูนย์ปฏิบัติการแก้ไขสถานการณ์ฉุกเฉินด้านความมั่นคง ปรับแนวทางทำงานเชิงรุก เพิ่มชุดเคลื่อนที่เร็ว ลงกวดขันในชุมชนมากขึ้น
ศูนย์ปฏิบัติการแก้ไขสถานการณ์ฉุกเฉินด้านความมั่นคง ปรับแนวทางทำงานเชิงรุก เพิ่มชุดเคลื่อนที่เร็ว ลงกวดขันในชุมชนมากขึ้น พล.ต.ท.ปิยะ อุทาโย ผู้ช่วยผู้บัญชาการตำรวจแห่งชาติ ในฐานะโฆษกสำนักงานตำรวจแห่งชาติ กล่าวว่าเกือบ 1 เดือน ที่มีการประกาศใช้พระราชกำหนดการบริหารราชการในสถานการณ์ฉุกเฉิน (พ.ร.ก.ฉุกเฉิน) ได้รับความร่วมมือจากประชาชนส่วนใหญ่เป็นอย่างดี แต่ยังมีส่วนน้อยที่ยังออกมาทำผิดทั้งในและนอกเวลาเคอร์ฟิว ด้วยฐานความผิดซ้ำๆ เช่น ออกมาดื่มสุรา อ้างออกมาทำธุระ เกี่ยวข้องกับยาเสพติด รวมกลุ่มเล่นการพนัน ซึ่งการขยาย พ.ร.ก.ฉุกเฉิน อีก 1 เดือน การทำงานของศูนย์ปฏิบัติการแก้ไขสถานการณ์ฉุกเฉินด้านความมั่นคง จะยังคงเข้มข้นต่อไปแต่จะปรับแนวทางการทำงานเป็นเชิงรุกลงชุมชนมากขึ้น หลังพบแนวโน้มการทำผิดไม่ได้อยู่ที่ด่าน แต่อยู่ในชุมชนและบ้านเรือนประชาชน สำหรับกรณีวันหยุดเดือนพฤษภาคม ที่ยังคงหยุดตามปกติไม่ได้เลื่อนหรือยกเลิกไปนั้น พล.ต.ท.ปิยะ อุทาโย กล่าวว่า แม้เป็นวันหยุด แต่ยังมาตรการเข้มข้นในการเคลื่อนย้ายคนไปยังจุดต่างๆ และเคอร์ฟิวยังคงบังคับใช้อยู่ รถบริการสาธารณะข้ามจังหวัดก็งดบริการ จึงเชื่อว่าการจะเดินทางกลับภูมิลำเนาคงไม่สะดวก หากไปแล้วอาจต้องถูกกักตัว 14 วัน สุดท้ายก็ไม่ได้ไปเที่ยวไหน จึงขอฝากพี่น้องประชาชน ว่าแม้จะเป็นวันหยุดต่างๆ ก็ดูแลรักษาตัวเองดีกว่า ทำกิจกรรมในพื้นที่ตัวเอง แนะนำอย่าเดินทางเป็นดีที่สุด เพื่อหยุดการแพร่ระบาดโรควิด-19